U Hrvatskoj i 26 zemalja Europe započelo istraživanje EUROSTUDENT o socijalnim i ekonomskim uvjetima studenata

Od 2. do 30. lipnja 2014. godine svi studenti preddiplomskog i diplomskog studija u Hrvatskoj moći će sudjelovati u online istraživanju o socijalnim i ekonomskim uvjetima studentskoga života. Istraživanje je dio međunarodnoga projekta EUROSTUDENT, čiji je cilj usporediti podatke o studentskim populacijama iz 27 zemalja Europe. Studenti će ispunjavanjem online upitnika na web stranici [www.eurostudent.hr](http://www.eurostudent.hr) dati informacije o uvjetima studiranja (smještaj, troškovi, način financiranja studija, rad uz studij i sl.), planovima za nastavak studija i međunarodnu mobilnost te o tome koliko ih studentsko iskustvo čini zadovoljnima. Sve informacije vezano uz istraživanje moći će se pratiti i na Facebook stranici EUROSTUDENT.hr (<http://goo.gl/hgdLIu>).

Istraživanje EUROSTUDENT provedeno je prvi put u Hrvatskoj 2010. godine, a na temelju dobivenih rezultata objavljen je veći broj izvješća.\*

Istraživanjem dobiveni rezultati poslužili su za dodatni razvoj i poboljšanje javnih politika u sustavu visokog obrazovanja, sukladno potrebama studenata, kao i za izradu Strategije obrazovanja, znanosti i tehnologije Republike Hrvatske.

U Hrvatskoj istraživanje provodi Ministarstvo znanosti, obrazovanja i sporta u partnerstvu sa Sveučilišnim računskim centrom Sveučilišta u Zagrebu (SRCE), Institutom za razvoj obrazovanja, agencijom Ipsos Puls, Hrvatskom nacionalnom jedinicom mreže Eurydice (EurydiceHr) i Aretis d.o.o.

U promociju EUROSTUDENT-a uključena su dva nacionalna predstavnička tijela studenata te mnogobrojne studentske udruge, studentski portali i studentski radio. Popis svih partnera dostupan je na web stranici [www.eurostudent.hr](http://www.eurostudent.hr).

\_\_\_\_\_\_\_\_\_\_\_\_

\* Izvješća temeljena na rezultatima istraživanja EUROSTUDENT iz 2010. godine:

• Socijalna i ekonomska slika studentskoga života u Hrvatskoj: nacionalno izvješće istraživanja EUROSTUDENT za Hrvatsku (2011.), <http://goo.gl/RszK8D>

• Financiranje visokog obrazovanja i socijalna dimenzija: analize i preporuke (2013.), <http://goo.gl/ucN0yK>

• Socijalna uključivost visokog obrazovanja u Hrvatskoj: analiza stanja (2014.), <http://goo.gl/fFvc6n>